Гаварылася на сустрэчы пра супрацоўніцтва Беларусі з Іркуцкай вобласцю і ў іншых сферах. А мне згадвалася, як перад першым візітам губернатара ў Беларусь да нас у рэдакцыю звярталіся беларусы з Іркуцка: інфармавалі, што службоўцы з абладміністрацыі ў супрацоўніцтве з актывістамі дыяспары, праяўляюць інтарэс да такіх кантактаў. Як і да форуму рэгіёнаў Беларусі ды Расіі — чарговы прайшоў сёлета ў Магілёве, і зноў з удзелам Сяргея Леўчанкі. А перад тым у Прыбайкаллі пабывалі беларускія журналісты. І ў розных СМІ прайшлі матэрыялы — аб прыязным стаўленні тамтэйшых жыхароў да Беларусі.